b'\n_START_ARTICLE_\nAuttaja\n_START_PARAGRAPH_\nAuttaja oli Evankelis-Luterilaisen Kansalliskirkon Michiganin Ironwoodissa vuosina 1906\xe2\x80\x931964 julkaisema amerikansuomalainen sanomalehti. My\xc3\xb6hemmin se ilmestyi hartauslehten\xc3\xa4._NEWLINE_Pastori Pietari Vuori osti vuoden 1906 alussa Ironwoodissa ilmestyneen Vapaan Sanan ja ryhtyi julkaisemaan sit\xc3\xa4 Auttaja-nimisen\xc3\xa4 viikkolehten\xc3\xa4. Seuraavana kes\xc3\xa4n\xc3\xa4 se tunnustettiin Kansalliskirkon \xc3\xa4\xc3\xa4nenkannattajaksi. Vuonna 1909 lehden kirjapaino siirtyi kirkkokunnalle, joka perusti Finnish Printing Company -nimisen yhti\xc3\xb6n. Auttajan toimittajina ty\xc3\xb6skenteliv\xc3\xa4t  pastorit M. N. Westerback ja J. E. Nopola. Sen levikki oli 2\xc2\xa0900 kappaletta vuonna 1909, 2\xc2\xa0400 1920-luvun alussa ja 1\xc2\xa0800 vuonna 1935. Lehti kiisteli pitk\xc3\xa4\xc3\xa4n Suomi-Synodin ja sen lehden Amerikan Suomettaren kanssa._NEWLINE_Kansalliskirkon liittyess\xc3\xa4 Missouri-synodiin Auttajasta tuli aluksi Ironwoodissa ja my\xc3\xb6hemmin Saint Louisissa kuukausittain ilmestynyt hartauslehti. Vuosina 1968\xe2\x80\x931991 sit\xc3\xa4 julkaistiin kahdesti kuukaudessa Amerikan Uutisten liitteen\xc3\xa4.'